Tamsalu külanõukogu
Tamsalu külanõukogu oli külanõukogu Eesti NSV-s. Külanõukogu moodustati 1945 augustis Järvamaal Vajangu vallas. Külanõukogu keskus asus algselt Tamsalu alevikus. Seoses maakondade ja valdade likvideerimise ja maarajoonide moodustamisega arvati Tamsalu külanõukogu 1950 septembrist Väike-Maarja rajooni koosseisu. 1954. aasta seisuga tegutsesid külanõukogu piirides "Juuni Võidu", "Viisnurga" ja "Hommiku" kolhoos, samuti Põdrangu sovhoos ja Tamsalu Lubjatehas. 1954 oktoobrist 1957 juunini asus külanõukogu keskus Loksa külas, seejärel 1957–1960 Sauevälja külas, 1960. aastast Tamsalu alevis. 1962. aastast, seoses Väike-Maarja rajooni likvideerimisega, arvati Tamsalu külanõukogu Rakvere rajooni koosseisu. 1964 mais viidi külanõukogu keskus Tamsalu alevist üle Uudekülasse. 1972. aastal liideti Tamsalu külanõukoguga 1670 ha suurune ala Väike-Maarja külanõukogu maadest. 1977. aasta seisuga oli külanõukogu pindala 176 km². 1982. aastal liideti Tamsalu külanõukoguga 3230 ha suurune osa Rakvere külanõukogust koos Assamalla, Kullenga ja Lemmküla külaga.